**Na poti k idealu Cerkve**

**Meditacija za dekanijsko rekolekcijo – november 2020**

Pripravil: Ivan Šumljak, Gornji Grad

*»Bili so stanovitni v nauku apostolov in v občestvu, v lomljenju kruha in v molitvah. Vse pa je v duši navdajal strah, zakaj po apostolih se je dogajalo veliko čudežev in znamenj. Vsi verniki so se družili med seboj in imeli vse skupno: prodajali so premoženje in imetje ter od tega delili vsem, kolikor je kdo potreboval. Dan za dnem so se enodušno in vztrajno zbirali v templju, lomili kruh po domovih ter uživali hrano z veselim in preprostim srcem. Hvalili so Boga in vsi ljudje so jih imeli radi. Gospod pa jim je vsak dan pridruževal te, ki so našli odrešenje.«* (Lk 2,42–47)

# Duhovnik izbran iz ljudi in poslan za ljudi

# Po zakramentu svetega krsta smo se naučili, da smo Božji otroci in pri tem zakramentu smo postali tudi posvečeni za tu zemeljsko življenje, povedano z drugimi besedami, bili smo izbrani, da postanemo svetišče Svetega Duha.

# Kako lepa misel, dragi sobrat, da sem svetišče Svetega Duha, da sem prostor, kjer gostim Svetega Duha v sebi. In kdo se lahko še bolj zaveda tega dejstva, kot duhovnik, ki je bil po škofovih rokah posvečen in darovan v ta svet, da bi bil prevodnik Jezusa Kristusa, svojim bratom in sestram. In najinim bratom in sestram je dobri Bog podaril čut, da prepoznajo pastirja in Kristusovega duhovnika, zanj molijo in se darujejo.

# Ta ideal življenja prve Cerkve predstavlja evangeljski odlomek iz Apostolskih del, kjer je eno samo vetje Božjega Duha, mogoče napisano nekoliko idealizirano pa vendar to skupnost življenja prve Cerkve lahko videvamo tudi v tem svetu, zlasti bi jo naj videvali pri redovnikih in redovnicah, katerih življenje skupnosti je ideal evangeljskih svetov čistosti, uboštva in pokorščine, kako lepo pa bi bilo živeti tudi v skupnosti škofijski duhovnikov, kjer bi bili enega duha in enega srca.

# Duhovnik razpet med duhovnim in materialnim

# Mnoge življenjske preizkušnje, ki jih doživljamo danes (COVID-19, pedofilija v Cerkvi, finančni škandali), nas vabijo, da bi se vrnili k prvotni Cerkvi, kažejo nam življenje, da ni vse tako idealno, kot se zdi na prvi pogled. Vse te preizkušnje pa nas vodijo k prvotni svetosti in končni sad vsega tega delovanja je tisto, kar si sami najbolj želimo »Gospod pa jim je vsak dan pridruževal te, ki so našli odrešenje«, da bi moja in tvoja ter naša skupna Cerkev rastla in bila vedno lepša.

# Da smo se odmaknili od ideala apostolske Cerkve, je posledica trenutkov, ko smo se ukvarjali s samim seboj, ne pa z ovčicami, ki so nas tako močno potrebovale, še posebej našo duhovno bližino, se pravi molitev. »Cerkev so resnično ljudje, ne stavbe – gre za žive kamne, ne za opeko in malto – vendar boli, ker nas spominja na institucionalen zaton, ki smo mu priče. Zavedamo se, da obstajajo legitimni razlogi za vse te spremembe, da so potrebni in upravičeni v naši sedanji situaciji. Še tako številni »preobrati« ne bodo nikoli odstranili globokega prepričanja, da je vedno »tragično« ukiniti župnijo (kar bo pri nas v prihodnje tudi dejstvo) in da je ukinjanje župnij nenazadnje posledica tega, da Cerkev ni bila zdrava, da ni rasla. To spoznanje je tudi boleče. Verjamem, da je to najgloblja bolečina, ki jo doživljajo župljani, kadar se srečajo z izgubo identitete ob združevanju ali ukinitvi njihove župnije. Globlja in večja kot trenutna bolečina ob izgubi institucije, ki je oblikovala njihova življenja, je izguba stabilnosti in domačnosti ter nenazadnje bolečina sprememb k nečemu novemu, nedomačemu ali celo nepoznanemu.«

# Veliko smo gradili s takšnimi in drugačnimi zidovi pa vendar je danes čas, da dovolimo, da skupaj gradimo to duhovno zgradbo - Cerkev in nikar ne pozabimo naših dragih laikov (župnijskih sodelavcev), ki nam na mnogih poteh pri tem želijo pomagati. Bodimo pastirji, ki jih bomo vodili in skupaj z njimi živeli lepoto vsakdana ter prenašali težo dneva.

# Ideal Cerkve danes

# Na dan pred praznikom sv. Frančiška Asiškega (4. oktobra) je papež Frančišek poromal na grob tega velikega svetnika v Assisi, kjer je podpisal nov dokument »Fratelli tutti« (Vsi bratje). Podaril nam je nov »socialni evangelij«, ki nas v sedanjosti spomni na kar je svet zamudil in želi, da se danes bolj sliši malega človeka, kakor mogočnike tega sveta. In eden izmed malih ljudi, a tako velik po duši je nekaj dni kasneje na istem mestu bil preštet med blažene. Ta mladenič, z imenom Carlo Acutis, je svoje življenje osnoval na evharistiji in je danes mogočen zgled vsem nam, ne le mladim, ampak slehernemu duhovniku, še zlasti v ljubezni do evharistije. Sam je dejal: »Evharistija je moja avtocesta do nebes.«

# In simbol evharistije je znamenje naše edinosti in povezanosti med seboj ter našimi verniki, ki so nam zaupani. V evharistiji in po evharistiji postajamo (vsaj naj bi) bratje in sestre.

# V prvi Cerkvi, kar spregovori zgornji svetopisemski odlomek, »so se enodušno in vztrajno zbirali v templju in lomili kruh po domovih«, ta enodušnost je pogoj, da bomo kakor ena duša živeli in delovali drug za drugega. Radi poskrbimo za skupno druženje, molitev, obhajanje svete maše (torej je dekanijska rekolekcija pravi Božji dar) še zlasti do starejših sobratov.

# *Jaz sem z vami vse dni do konca sveta ([Mt 28,20](https://www.biblija.net/biblija.cgi?set=2&l=sl&pos=1&qall=1&idq=14&idp0=14&m=%4D%74%20%32%38&hl=%4D%74%20%32%38%2C%32%30))*

# Ta prva Cerkev je znamenje naše povezanosti, ki nas vabi, da bi bili bratje in bi živeli drug za drugega. In – ali mar ni sveta evharistija znamenje tega in duhovnik služabnik le-te svete skrivnosti v tem svetu. Dragi sobratje, Jezus svoje Cerkve nikoli ne zapusti in to naj bo upanje današnjega (korona) časa. V povezanosti z Njim in med seboj bo ta naša draga Cerkev postala sveta in lepša. Pogum, ljudstvo v deželi.